<classify> VUMBI la uchaguzi mdogo wa ubunge litahamia Jimbo la Liwale mkoani Lindi. Uchaguzi kama huo umemalizika katika majimbo matatu.Wakati majimbo ya Korogwe Vijijini mkoani Tanga, Ukonga jijini Dar es Salaam na Monduli mkoani Arusha, yatafanya uchaguzi huo Septemba 16, mwaka huu, Jimbo la Liwale litampata Mbunge Oktoba 13, mwaka huu.Tume ya Taifa ya Uchaguzi NEC ilitangaza jana Uchaguzi Mdogo wa Jimbo la Liwale kutokana na kujiuzulu kwa aliyekuwa Mbunge wa jimbo hilo kwa tiketi ya Chama cha Wananchi CUF, Zuberi Kuchauka.Kujiuzulu kwa mbunge huyo aliyejiunga na Chama Cha Mapinduzi CCM, kunamfanya apoteze sifa ya kuwa mbunge na hivyo kulifanya jimbo hilo kuwa wazi.Akitangaza uchaguzi huo jijini Dar es Salaam jana, Mwenyekiti wa NEC, Jaji wa Mahakama ya Rufaa, Semistocles Kaijage amesema tangazo la uchaguzi linakuja baada ya tume kupokea barua kutoka kwa Spika wa Bunge la Jamhuri ya Muungano wa Tanzania.Tume ya Taifa ya Uchaguzi ilipokea barua kutoka kwa Spika wa Bunge la Jamhuri ya Muungano wa Tanzania, ambaye kwa kuzingatia kifungu cha 373 cha Sheria ya Taifa ya Uchaguzi, ameitaarifu Tume kuwepo kwa nafasi wazi ya ubunge katika Jimbo la Liwale Mkoa wa Lindi kuanzia tarehe 13 Agosti, 2018, kufuatia aliyekuwa Mbunge wa jimbo hilo, Ndugu Zuberi Mohamed kujiuzulu uanachama wa Chama cha Wananchi CUF, na hivyo kupoteza sifa ya kuwa mbunge, alisema Jaji Kaijage, kwa mujibu wa taarifa iliyotolewa na NEC.Jaji Kaijage aliongeza kuwa ... kwa mujibu wa vifungu vya 37 1 b,5 na 46 2 vya Sheria ya Taifa ya Uchaguzi, Tume inatoa taarifa kwa umma kuwa Jimbo la Liwale lipo wazi.Akizungumza juu ya ratiba ya uchaguzi huo mdogo, alisema kutoa fomu za uteuzi itakuwa Septemba 7 hadi Septemba 13, mwaka huu, uteuzi wa wagombea utafanyika Septemba 13, kampeni za uchaguzi zitaanza Septemba 14, na kumalizika Oktoba 12, na siku ya uchaguzi itakuwa Oktoba 13, mwaka huu.Tume inavikumbusha vyama vya siasa na wadau wote wa uchaguzi kuzingatia sheria, kanuni, maadili ya uchaguzi, miongozo, na maelekezo yote wakati wa kipindi cha uchaguzi huo mdogo, alisema Jaji Kaijage.Wakati Liwale wakisubiri Oktoba 13, wenzao wa majimbo matatu watafanya Uchaguzi Mdogo Septemba 16, mwaka huu, wakitanguliwa na Jimbo la Buyungu mkoani Kigoma uliofanyika Agosti 12, mwaka huu kutokana na kifo cha Kasuku Bilago wa Chadema. Christopher Chiza alishinda kiti hicho kwa tiketi ya CCM.Uchaguzi wa Korogwe Vijijini unatokana na kufariki kwa Stephen Ngonyani Profesa Maji Marefu CCM, wakati kujiuzulu kwa wabunge wawili wa Chama cha Demokrasia na Maendeleo Chadema, Mwita Waitara wa Ukonga na Julius Kalanga wa Monduli, kumesababisha kufanyika kwa Uchaguzi Mdogo.  <topic>: KITAIFA 